PREDSEDA NÁRODNEJ RADY SLOVENSKEJ REPUBLIKY

Číslo: CRD-1657, 1925/2021

 ****

**787**

ROZHODNUTIE

PREDSEDU NÁRODNEJ RADY SLOVENSKEJ REPUBLIKY

z  5. novembra 2021

o neospravedlnení neúčasti poslancov Národnej rady Slovenskej republiky v súvislosti s vykázaním z rokovacej sály za mesiac október 2021

 **A. K o n š t a t u j e m, že**

 1. podľa záznamov o vykázaní poslancov z rokovacej sály boli podľa § 32 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov z rokovania 40. a  48. schôdze Národnej rady Slovenskej republiky v mesiaci október 2021 vykázaní z rokovacej sály poslanci Národnej rady Slovenskej republiky

|  |  |  |
| --- | --- | --- |
| **Marek KOTLEBA** | (ĽS Naše Slovensko) | **dňa 1. októbra 2021,** |
| **Marián KOTLEBA** | (ĽS Naše Slovensko) | **dňa 1. októbra 2021,** |
| **Peter KRUPA** | (ĽS Naše Slovensko) | **v** **dňoch 1., 19., 20., 21. a 27. októbra 2021,** |
| **Andrej MEDVECKÝ** | (ĽS Naše Slovensko) | **dňa 1. októbra 2021**, |

 2. **poslanec Národnej rady Slovenskej republiky** **Peter Krupa podal** v súlade s § 32 ods. 7 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **námietku proti vykázaniu** predsedajúcim v dňoch 19., 20., 21. a 27. októbra 2021 ihneď po uložení tohto opatrenia (vykázania) predsedajúcim, pričom o každej podanej námietke rozhodla Národná rada Slovenskej republiky bez rozpravy tak, že **námietka** **nebola schválená** **a poslanec Národnej rady Slovenskej republiky** **Peter Krupa bol vykázaný** z rokovacej sály **do skončenia rokovania v dňoch 19., 20., 21. a 27. októbra 2021**,

3. poslanci Národnej rady Slovenskej republiky, vykázaní dňa 1. októbra 2021, nepodali námietky,

4. v súlade s § 32 ods. 6 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **vykázanie z rokovacej sály** Marka Kotlebu dňa 1. októbra 2021, Mariána Kotlebu dňa
1. októbra 2021, Petra Krupu v dňoch 1., 19., 20., 21. a 27. októbra 2021 a Andreja Medveckého dňa 1. októbra 2021 **sa považuje za neospravedlnenú neúčasť na rokovacích dňoch** **schôdze** Národnej rady Slovenskej republiky,

5. podľa § 7 ods. 2 zákona Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov **vzhľadom na neospravedlnenú neúčasť poslanca** **Petra Krupu** **na piatich rokovacích dňoch** (1., 19., 20., 21. a 27. októbra 2021) 40. a 48. schôdze Národnej rady Slovenskej republiky v období kalendárneho mesiaca október 2021, **stráca** poslanec Peter Krupa **nárok na plat, funkčný príplatok a paušálne náhrady**, ktoré by mu inak patrili (§ 2 ods. 1, § 3, § 4 zákona Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov) **na** nasledujúci **mesiac – november 2021**;

 **B. ž i a d a m**

vedúceho Kancelárie Národnej rady Slovenskej republiky

 postupovať podľa § 7 zákona Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov pri vykonaní straty nárokov poslanca Petra Krupu.

Boris K o l l á r v. r.